ԱՄՓՈՓԱԹԵՐԹ 
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1998 ԹՎԱԿԱՆԻ ՍԵՊՏԵՄԲԵՐԻ 19-Ի N 589 ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 
	1․ Ներքին գործերի նախարարություն (կարծիք)
	28 ապրիլի 2026թ.

	
	Գրություն N 43/6/120682-26

	Ի պատասխան Ձեր՝ 17․04․2026թ․ թիվ 1/17․2/2622-2026 գրության՝ ՀՀ ներքին գործերի նախարարությունում քննարկվել է «Հայաստանի Հանրապետության կառավարության 1998 թվականի սեպտեմբերի 19-ի N 589 որոշման մեջ լրացումներ և փոփոխություն կատարելու մասին» ՀՀ կառավարության որոշման նախագիծը, որի վերաբերյալ ՀՀ ներքին գործերի նախարարության առաջարկությունները ներկայացվում են կից։
[bookmark: _Hlk228279378]Հիմք ընդունելով ՀՀ վարչապետի 2026 թվականի փետրվարի 13-ի «Հայաստանի Հանրապետության ներքին գործերի նախարարության «112 օպերատիվ կառավարման կենտրոն» գրասենյակի կանոնադրությունը հաստատելու մասին» N 122-Լ որոշմամբ հաստատված հավելվածի 8-րդ կետի 1-ին և 9-րդ կետի 1-ին ենթակետերը՝ առաջարկվում է նախագծի 5-րդ կետով ՀՀ կառավարության 1998 թվականի սեպտեմբերի 19-ի N 589 որոշմամբ հաստատված հավելվածի նոր խմբագրությամբ շարադրվող 11-րդ կետի 6-րդ ենթակետում «փրկարար ծառայության համապատասխան տարածքային ստորաբաժանումներին» բառերը փոխարինել «112 օպերատիվ կառավարման կենտրոնին» բառերով։
Միաժամանակ, հաշվի առնելով նախագծով նախատեսվող փոփոխությունները՝ գտնում ենք, որ անհրաժեշտ է փոփոխություններ կատարել նաև անտառներում և բնության հատուկ պահպանվող տարածքներում հրդեհների արձագանքման պլանի օրինակելի ձևում։
	Ընդունվել է։
Կատարվել է համապատասխան փոփոխություն։
Ընդունվել է ի գիտություն։


	2․ Տարածքային կառավարման և ենթակառուցվածքների նախարարություն (կարծիք)
	29 ապրիլի 2026թ.

	
	Գրություն N ԴԽ/15.2/16657-2026  

	Ի պատասխան Ձեր 17․04․2026թ․
թիվ 1/17․2/2622-2026 գրության
Հայտնում ենք, որ «Հայաստանի Հանրապետության կառավարության 1998 թվականի սեպտեմբերի 19-ի N 589 որոշման մեջ լրացումներ և փոփոխություն կատարելու մասին» Կառավարության որոշման նախագծի վերաբերյալ դիտողություններ և առաջարկություններ չկան։ 
	Ընդունվել է ի գիտություն։


	3․  Բնապահպանության և ընդերքի տեսչական մարմին (կարծիք)
	29 ապրիլի 2026թ.

	
	Գրություն N 01/29.3/5/3070-2026

	Ի պատասխան Ձեր` 2026 թվականի ապրիլի 17-ի թիվ 1/17․2/2622 գրության՝ հայտնում եմ, որ «Հայաստանի Հանրապետության կառավարության 1998 թվականի սեպտեմբերի 19-ի N 589 որոշման մեջ լրացումներ և փոփոխություն կատարելու մասին» Կառավարության որոշման նախագծի վերաբերյալ Բնապահպանության և ընդերքի տեսչական մարմինն առաջարկություններ և դիտողություններ չունի։        
	Ընդունվել է ի գիտություն։


	4. Արդարադատության նախարարություն (պետական-իրավական փորձաքննական եզրակացություն)
	03 հունիսի 2026թ.

	
	Գրություն N //27.0.1/27702-2026

	Ի պատասխան Ձեր 2026 թվականի մայիսի 6-ի թիվ 1/17.3/3849-2026 գրության՝ կից ներկայացնում ենք «Հայաստանի Հանրապետության կառավարության 1998 թվականի սեպտեմբերի 19-ի «Հայաստանի Հանրապետության պետական անտառներում հրդեհային անվտանգության կանոնները հաստատելու մասին» N 589 որոշման մեջ լրացումներ և փոփոխություն կատարելու մասին» Կառավարության որոշման նախագծի վերաբերյալ ՀՀ արդարադատության նախարարության պետական փորձագիտական եզրակացությունը։
«Հայաստանի Հանրապետության կառավարության 1998 թվականի սեպտեմբերի 19-ի «Հայաստանի Հանրապետության պետական անտառներում հրդեհային անվտանգության կանոնները հաստատելու մասին» N 589 որոշման մեջ լրացումներ և փոփոխություն կատարելու մասին» Կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը՝
1․ Նախագծի 5-րդ կետով սահմանվում են այն գործողությունները, որոնք էկոպարեկային ծառայությունը, «Էկոպարեկային ծառայության մասին» օրենքի 24-րդ հոդվածի 2-րդ մասով սահմանված գործողություններից բացի, պարտավոր է իրականացնել։
Հարկ է նշել, որ որոշման նախաբանում՝ որպես լիազորող նորմ, նշված է ՀՀ անտառային օրենսգրքի 6-րդ հոդվածի 1-ին մասի «է7» կետը, որի համաձայն Կառավարության իրավասություններից է Հայաստանի Հանրապետության պետական անտառներում հրդեհային անվտանգության կանոնների հաստատումը։ 
Մինչդեռ «Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն  ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր:
ՀՀ Սահմանադրության 6-րդ հոդվածի 2-րդ մասի համաձայն՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր:
Վերոնշյալ իրավանորմերի վերլուծությունից բխում է, որ էկոպարեկային ծառայության գործողությունների սահմանումը դուրս է Որոշման կարգավորման առարկայի շրջանակներից, ուստի անհրաժեշտ է Նախագծի նախաբանը խմբագրել՝ հղում կատարելով համապատասխան լիազորող նորմին։
Վերոնշյալի համատեքստում անհրաժեշտ է վերանայել նաև Նախագծով լրացվող նոր 11․1-ին կետի կարգավորումները։
2․ Նախագծի 5-րդ կետով նոր խմբագրությամբ շարադրվող որոշման հավելվածի 11-րդ կետի 2-րդ ենթակետով սահմանվում է, էկոպարեկային ծառայությունը պարտավոր է հրդեհի մարման համար ունենալ կրակմարիչներ, վառելանյութի պահեստային անձեռնմխելի պաշար, պատրաստի վիճակում պահել հակահրդեհային գույքն ու տեխնիկական միջոցները։
Այս կապակցությամբ հարկ է նշել, որ ՀՀ կառավարության 2024 թվականի հունիսի 4-ի N 870-Ն որոշմամբ սահմանվում են էկոպարեկային ծառայողների տրամադրվող հատուկ միջոցները, որոնց մեջ նախատեսված չեն վերը նշված միջոցները։
	1. Չի ընդունվել։
Նախագծի նախաբանում «Էկոպարեկային ծառայության մասին» օրենքի համապատասխան նորմին հղում տալը չի բխում «Նորմատիվ իրավական ակտերի մասին» օրենքի 13-րդ հոդվածից։ Հայաստանի Հանրապետության պետական անտառներում հրդեհային անվտանգության կանոնների հաստատումը Կառավարության իրավասությունն է՝ համաձայն ՀՀ անտառային օրենսգրքի 6-րդ հոդվածի 1-ին մասի «է7» կետի:
Միևնույն ժամանակ Նախագծում էկոպարեկային ծառայությանը վերաբերող նորմերը ընդամենը կանոնակարգում են Հայաստանի Հանրապետության պետական անտառներում հրդեհային անվտանգության կանոնների պահպանմանն ուղղված քայլերը էկոպարեկային ծառայության կողմից՝ հաշվի առնելով «Էկոպարեկային ծառայության մասին» օրենքի 3-րդ հոդվածի 1-ին մասի 3-րդ կետի դրույթները, որի համաձայն էկոպարեկային ծառայության խնդիրն է պետական անտառների, անտառային հողերի և բնության հատուկ պահպանվող տարածքների պահպանության կանոնների պահպանման ապահովումը, անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացումը։
2. Չի ընդունվել։
«Էկոպարեկային ծառայության մասին» օրենքի 32-րդ հոդվածի 1-ին մասի համաձայն՝ «Ծառայողը, որպես բացառիկ միջոց, գործադրում է ֆիզիկական ուժ (հարկադրանք), հատուկ միջոցներ և զենք` սույն օրենքով նախատեսված դեպքերում և կարգով, այնքանով, որքանով դա անհրաժեշտ է իր պարտականությունները կատարելու համար, և եթե այլ միջոցներով այդ պարտականությունների կատարումը հնարավոր չէ ապահովել:»։
Նույն օրենքի 33-րդ հոդվածի 2-րդ մասի համաձայն՝ Ծառայողն իրավունք ունի իր տրամադրության տակ գտնվող հատուկ միջոցներ գործադրելու`
1) իր կամ այլ անձանց վրա պետական անտառներում, անտառային հողերում և բնության հատուկ պահպանվող տարածքներում կատարվող հարձակումը խափանելիս.
2) Ծառայության կողմից հսկվող պետական անտառների, անտառային հողերի, բնության հատուկ պահպանվող տարածքների, շինությունների, կառույցների և տրանսպորտային միջոցների վրա հարձակումը խափանելիս.
3) իր նկատմամբ ցուցաբերվող անհնազանդությունը հաղթահարելիս կամ դիմադրությունը խափանելիս կամ իր օրինական պահանջներին չենթարկվելու դեպքում.
4) իրավախախտման պահին հայտնաբերված և փախուստի փորձ կատարող անձանց՝ դեպքի վայրից հեռանալու հնարավորությունը սահմանափակելու դեպքում.
5) երբ հիմքեր կան ենթադրելու, որ պետական անտառներում, անտառային հողերում և բնության հատուկ պահպանվող տարածքներում անձը կամ անձինք պատրաստվում են զինված հարձակում կամ դիմադրություն ցույց տալ.
6) իրավախախտում կատարելու կամ կատարելու փորձ անելու համար դեպքի վայրից հեռանալու հնարավորությունը սահմանափակված կամ իր անձը ներկայացնելուց հրաժարվող կամ ակնհայտ կեղծ տվյալներ ներկայացնող անձանց արգելանքի վերցնելիս և ոստիկանությանը հանձնելիս, երբ վերջիններիս վարքագիծը հիմք է տալիս ենթադրելու, որ նրանք կարող են դիմել փախուստի, վնաս պատճառել իրենց կամ շրջապատին, անհնազանդություն ցուցաբերել կամ դիմադրություն ցույց տալ Ծառայողին.
7) պետական անտառներում, անտառային հողերում և բնության հատուկ պահպանվող տարածքներում տրանսպորտային միջոցը կանգնեցնելիս, երբ վարորդն ակնհայտորեն չի ենթարկվում Ծառայողի` տրանսպորտային միջոցը կանգնեցնելու պահանջին:»։
Նույն հոդվածի 3-րդ մասերի համաձայն՝ «Ծառայողը, որպես հատուկ միջոցներ, կարող է գործադրել`
1) ռետինե մահակներ` սույն հոդվածի 2-րդ մասի 1-3-րդ կետերով նախատեսված դեպքերում.
2) մեխանիկական փոշեցրիչներ, աերոզոլային սարքեր` սույն հոդվածի 2-րդ մասի 1-5-րդ կետերով նախատեսված դեպքերում.
3) ձեռնաշղթաներ` սույն հոդվածի 2-րդ մասի 3-րդ, 4-րդ և 6-րդ կետերով նախատեսված դեպքերում.
4) արգելանքներ քանդելու միջոցներ` սույն հոդվածի 2-րդ մասի 3-րդ, 5-7-րդ կետերով նախատեսված դեպքերում.
5) մարդկանց և տրանսպորտային միջոցների հարկադիր կանգնեցման (արգելափակման) միջոցներ` սույն հոդվածի 2-րդ մասի 7-րդ կետով նախատեսված դեպքում:»։
Իսկ 4-րդ մասի համաձայն՝ «Արգելվում է Ծառայության սպառազինության մեջ հատուկ միջոցների այնպիսի տեսակներ ընդգրկելը, որոնք, ըստ իրենց մարտավարատեխնիկական բնութագրերի, կարող են մարդու առողջությանը պատճառել ծանր վնաս կամ մարդու օրգանիզմում առաջացնել անդառնալի փոփոխություններ կամ մահ պատճառել կամ չհիմնավորված ռիսկի աղբյուր են:
Վերոգրյալ իրավակարգավորումների լույսի ներքո հակահրդեհային միջոցները չեն հանդիսանում հատուկ միջոցներ և հետևաբար չէին կարող ներառված լինել ՀՀ կառավարության 2024 թվականի հունիսի 4-ի N 870-Ն որոշման հավելվածում։»։

	5. Վարչապետի աշխատակազմի պետաիրավական վարչություն (եզրակացություն)
	24 հունիսի 2026թ.

	
	Գրություն N 02/12.93/21635-2026

	Նախագծի 5-րդ կետով հրդեհային անվտանգության ապահովման շրջանակներում Էկոպարեկային ծառայությանը պատվիրակվում են լիազորություններ, որոնք օրենքով նախատեսված չեն: Մինչդեռ, հարկ է նկատել, որ Կառավարության որոշմամբ որևէ մարմնի համար նոր լիազորություններ չեն կարող սահմանվել՝ հաշվի առնելով, այդ թվում՝ Սահմանադրության  159-րդ հոդվածի կարգավորումները:
	Չի ընդունվել։
«Էկոպարեկային ծառայության մասին» օրենքի 3-րդ հոդվածի 1-ին մասի 3-րդ կետի համաձայն՝ էկոպարեկային ծառայության խնդիրն է (․․․) անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացումը։ Նույն օրենքի 4-րդ հոդվածի 1-ին մասի 3-րդ կետի համաձայն՝ էկոպարեկային ծառայության լիազորությունն է հրդեհների կանխարգելման, ինչպես նաև հրդեհների և արտակարգ այլ պատահարների ժամանակ անհետաձգելի միջոցառումների իրականացումը։
Վերոգրյալի համատեքստում նախագծի 5-րդ կետով նոր խմբագրությամբ շարադրվող Նախագծով հաստատված հավելվածի 11-րդ կետում սահմանված լիազորությունները բխում են անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացման խնդիրներից։
Հետևաբար, ըստ էության, Նախագծով Կառավարության որոշմամբ էկոպարեկային ծառայության համար նոր լիազորություններ չեն սահմանվում, այլ հստակեցվում են անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացում շրջանակներում էկոպարեկային ծառայության գործողությունները։
Միաժամանակ «Հայաստանի Հանրապետության կառավարության 1998 թվականի սեպտեմբերի 19-ի «Հայաստանի Հանրապետության պետական անտառներում հրդեհային անվտանգության կանոնները հաստատելու մասին» N 589 որոշման հավելվածի 11-րդ կետում նախագծով տարանջատվել են էկոպարեկային ծառայության և անտառտնտեսությունների ու ԲՀՊՏ ՊՈԱԿ-ների գործողությունները հրդեհային անվտանգության ապահովման շրջանակներում։

	6. Վարչապետի աշխատակազմի տարածքային զարգացման և շրջակա միջավայրի հարցերի վարչություն (եզրակացություն)
	24 հունիսի 2026թ.

	
	Գրություն N 02/12.93/21635-2026

	1. Նախագծի 1-ին կետով լրացվող՝ Որոշման հավելվածի 4-րդ կետի 3-րդ ենթակետով նախատեսվում է սահմանել, որ պետական անտառներում աշխատանքներ իրականացնողները պարտավոր են պայթեցման աշխատանքներ կատարելու դեպքում դրանց իրականացման տեղի և ժամանակի մասին նախապես՝ առնվազն 5 օր առաջ գրավոր տեղյակ պահել Էկոպարեկային ծառայությանը, անտառատնտեսություններին և բնության հատուկ պահպանվող տարածքների կառավարումն իրականացնող պետական ոչ առևտրային կազմակերպություններին։ Հաշվի առնելով ՀՀ կառավարության կողմից որդեգրված պետական կառավարման թվայնացման քաղաքականությունը՝ առաջարկում ենք վերոնշյալ տեղեկացումն իրականացնել միայն էլեկտրոնային տարբերակով։
2. Նախագծի 5-րդ կետով, բացի «Էկոպարեկային ծառայության մասին» օրենքի 24-րդ հոդվածի 2-րդ մասով սահմանված գործողություններից,  նախատեսվում է սահմանել Էկոպարեկային ծառայության մի շարք այլ պարտավորություններ, սակայն «Էկոպարեկային ծառայության մասին» օրենքով սահմանված որոշ գործառույթներ  Նախագծի կարգավորումներում առկա չեն։ Մասնավորապես․ «Էկոպարեկային ծառայության մասին» օրենքի 25-րդ հոդվածի 2-րդ մասի 8-րդ կետով, որպես ծառայողի պարտականություն սահմանված՝ «իրականացնել անհետաձգելի միջոցառումներ հրդեհների և արտակարգ այլ պատահարների դեպքում, սահմանափակել անձանց և տրանսպորտային միջոցների մուտքը պետական անտառների կամ բնության հատուկ պահպանվող տարածքների առանձին հատվածներ» դրույթը։ Ուստի՝ առաջարկում ենք Նախագծի կարգավորումները համապատասխանեցնել «Էկոպարեկային ծառայության մասին» օրենքով սահմանված դրույթներին։
[bookmark: _Hlk233375849]3. Նախագծի 5-րդ կետով խմբագրվող՝ Որոշման հավելվածի 11-րդ կետի 1-ին ենթակետով առաջարկվում է հրդեհավտանգ ժամանակաշրջանում պետական անտառների առավել հրդեհավտանգ տեղամասերում մշտական հսկողություն և հերթապահություն իրականացնելու փոխարեն սահմանել ուժեղացված պարեկային ծառայություն, ինչը լրացուցիչ պարզաբանման և հիմնավորման կարիք ունի, հաշվի առնելով «Էկոպարեկային ծառայության մասին» օրենքի 3-րդ հոդվածի 1-ին մասի 3-րդ կետով, որպես Էկոպարեկային ծառայության խնդիր սահմանված՝ հրդեհային անվտանգության նկատմամբ հսկողության սահմանումը։
	1. Ընդունվել է։
Կատարվել է համապատասխան փոփոխություն։
2. Ընդունվել է։
Կատարվել է համապատասխան փոփոխություն։
3. Ընդունվել է։
Նախագծի 5-րդ կետով խմբագրվող՝ Որոշման հավելվածի 11-րդ կետի 1-ին ենթակետում ուժեղացված պարեկային ծառայության փոխարեն նախատեսվել է մշտական հսկողություն և հերթապահություն։


	6. Վարչապետի աշխատակազմի իրավաբանական վարչություն (եզրակացություն)
	24 հունիսի 2026թ.

	
	Գրություն N 02/12.93/21635-2026

	Նախագծի 5-րդ կետով նոր խմբագրությամբ շարադրվող Նախագծով հաստատված հավելվածի 11-րդ կետում սահմանվում են ՀՀ էկոպարեկային ծառայության լրացուցիչ լիազորությունները, սակայն հաշվի առնելով՝ սույն որոշման կարգավորման առարկան, ինչպես նաև այն հանգամանքը, որ պետական մարմինների լիազորությունները կարող են սահմանվել բացառապես օրենքով, գտնում ենք, որ առաջարկվող կարգավորումները խնդրահարույց են:
	Չի ընդունվել։
«Էկոպարեկային ծառայության մասին» օրենքի 3-րդ հոդվածի 1-ին մասի 3-րդ կետի համաձայն՝ էկոպարեկային ծառայության խնդիրն է (․․․) անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացումը։ Նույն օրենքի 4-րդ հոդվածի 1-ին մասի 3-րդ կետի համաձայն՝ էկոպարեկային ծառայության լիազորությունն է հրդեհների կանխարգելման, ինչպես նաև հրդեհների և արտակարգ այլ պատահարների ժամանակ անհետաձգելի միջոցառումների իրականացումը։
Վերոգրյալի համատեքստում նախագծի 5-րդ կետով նոր խմբագրությամբ շարադրվող Նախագծով հաստատված հավելվածի 11-րդ կետում սահմանված լիազորությունները բխում են անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացման խնդիրներից։
Հետևաբար, ըստ էության, Նախագծով Կառավարության որոշմամբ էկոպարեկային ծառայության համար նոր լիազորություններ չեն սահմանվում, այլ հստակեցվում են անտառներում և բնության հատուկ պահպանվող տարածքներում հրդեհային անվտանգության նկատմամբ հսկողության իրականացում շրջանակներում էկոպարեկային ծառայության գործողությունները։
Միաժամանակ «Հայաստանի Հանրապետության կառավարության 1998 թվականի սեպտեմբերի 19-ի «Հայաստանի Հանրապետության պետական անտառներում հրդեհային անվտանգության կանոնները հաստատելու մասին» N 589 որոշման հավելվածի 11-րդ կետում նախագծով տարանջատվել են էկոպարեկային ծառայության և անտառտնտեսությունների ու ԲՀՊՏ ՊՈԱԿ-ների գործողությունները հրդեհային անվտանգության ապահովման շրջանակներում։

